Document ID: 32004D0807

DEĊIŻJONI TAL-KUMMISSJONI
tad-29 ta' Novembru 2004
li temenda d-Deċiżjoni 97/252/KE fir-rigward tal-inklużjoni tal-istabbilimenti fir-Russja f’listi proviżorji ta’ stabbilimenti tal-pajjiżi terzi li minnhom l-Istati Membri huma awtorizzati jimportaw il-ħalib u prodotti b’bażi ta’ ħalib għall-konsum mill-bniedem
(notifikata bid-dokument numru C(2004) 4445)
(Test b’rilevanza għaż-ŻEE)
(2004/807/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Deċiżjoni tal-Kunsill 95/408/KE tat-22 ta’ Ġunju 1995 dwar il-kundizzjonijiet għat-tfassil, għal perjodu temporanju, ta’ listi proviżorji ta’ stabbilimenti ta’ pajjiżi terzi li minnhom l-Istati Membri huma awtorizzati jimportaw ċerti prodotti li joriġinaw mill-annimali, prodotti tas-sajd jew molluski bivalvi ħajjin (1), u b’mod partikolari l-Artikolu 2(4) tagħha,
Billi:
(1)
Id-Deċiżjoni tal-Kummissjoni 97/252/KE tal-25 ta’ Marzu 1997 li tfassal listi proviżorji ta’ stabbilimenti ta’ pajjiżi terzi li minnhom l-Istati Membri jawtorizzaw l-importazzjonijiet ta’ ħalib u ta’ prodotti tal-ħalib għall-konsum mill-bniedem (2) tistipula listi proviżorji ta’ stabbilimenti ta’ pajjiżi terzi li minnhom l-Istati Membri huma awtorizzati jimportaw il-ħalib u prodotti tal-ħalib għall-konsum mill-bniedem.
(2)
Ir-Russja pprovdiet lista ta' stabbilimenti li jipproduċu l-ħalib u l-prodotti tal-ħalib għall-konsum mill-bniedem li għalihom l-awtoritajiet responsabbli jiċċertifikaw li l-istabbilimenti huma konformi mar-regoli Komunitarji.
(3)
Skont dan, dawn l-istabbilimenti għandhom ikunu inklużi fil-listi stipulati fid-Deċiżjoni 97/252/KE.
(4)
L-importazzjonijiet minn dawn l-istabbilimenti m’għandhomx ikunu eliġibbli għal verifiki fiżiċi mnaqqsa skont id-Direttiva tal-Kunsill 97/78/KE tat-18 ta’ Diċembru 1997 li tistipula l-prinċipji li jirregolaw l-organizzazzjoni ta’ verifiki veterinarji fuq prodotti li jidħlu fil-Komunità minn pajjiżi terzi (3).
(5)
Id-Deċiżjoni 97/252/KE għandha għalhekk tiġi emendata skont dan.
(6)
Il-miżuri stipulati f’din id-Deċiżjoni huma konformi mal-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DIN ID-DEĊIŻJONI:
Artikolu 1
L-Anness tad-Deċiżjoni 97/252/KE huwa emendat skont l-Anness ta’ din id-Deċiżjoni.
Artikolu 2
Din id-Deċiżjoni għandha tapplika mit-3 ta' Diċembru 2004.
Artikolu 3
Din id-Deċiżjoni hija indirizzata lill-Istati Membri.
Magħmula fi Brussell, 29 ta' Novembru 2004.

Labels: 3
17
18